CELEX: 52018PC0068
Language: hu
Date: 2018-02-13
Title: Javaslat A TANÁCS VÉGREHAJTÁSI HATÁROZATA Dániának a közös hozzáadottértékadó-rendszerről szóló 2006/112/EK tanácsi irányelv 75. cikkétől eltérő különös intézkedés alkalmazására történő felhatalmazásáról

EURÓPAI BIZOTTSÁG
            Brüsszel, 2018.2.13.
            COM(2018) 68 final
            2018/0027(NLE)
            Javaslat
            A TANÁCS VÉGREHAJTÁSI HATÁROZATA
            Dániának a közös hozzáadottértékadó-rendszerről szóló 2006/112/EK tanácsi irányelv 75. cikkétől eltérő különös intézkedés alkalmazására történő felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv (a továbbiakban: a héairányelv) 395. cikke értelmében a Tanács a Bizottság javaslata alapján bármelyik tagállamot egyhangúan felhatalmazhatja arra, hogy az említett irányelvben foglaltaktól eltérő különös intézkedéseket alkalmazzon a hozzáadottérték-adó (héa) beszedésének egyszerűsítésére vagy egyes adócsalások és -kikerülések megelőzésére. 
            
            
               A Bizottságnál 2017. november 21-én iktatott levelében Dánia engedélyt kért az (EU) 2015/992 tanácsi végrehajtási határozat
                  1
                további alkalmazására és arra, hogy a héairányelv 75. cikkétől eltérő intézkedést alkalmazhasson. 
            
            
               A héairányelv 395. cikke (2) bekezdésének megfelelően a Bizottság 2017. december 7-én, illetve december 8-án kelt leveleiben tájékoztatta a többi tagállamot, illetve Franciaországot, Németországot, Svédországot és a Cseh Köztársaságot Dánia kérelméről. A Bizottság 2017. december 11-én kelt levelében értesítette Dániát arról, hogy a kérelem elbírálásához szükséges minden információ a rendelkezésére áll. 
            
            
               1.A JAVASLAT HÁTTERE
            
            
               •A javaslat indokai és céljai
            
            
               Dánia 2011-ben a héabeszedés egyszerűsítése és az adókijátszások megelőzése érdekében eltérés iránti kérelmet nyújtott be arra vonatkozóan, hogy átalányrendszert vezethessen be a kizárólag üzleti célú használatra nyilvántartásba vett, legfeljebb 3 tonna megengedett legnagyobb össztömegű könnyű tehergépjárművek magáncélú használatára. Az eltérés iránti kérelmet a Tanács a 2012. július 24-i 2012/447/EU végrehajtási határozattal
                  2
                hagyta jóvá. Dánia a 2015. június 19-i (EU) 2015/992 tanácsi végrehajtási határozattal
                  3
                jóváhagyott intézkedés meghosszabbítását kérelmezte. Ez utóbbi tanácsi végrehajtási határozat 2017. december 31-én hatályát vesztette. 
            
            
               Ilyen jellegű eltérő intézkedés nélkül a dániai jogszabályok értelmében a kizárólag üzleti célú használatra nyilvántartásba vett említett gépjárművek magáncélú használata esetén az adóalany teljes egészében elveszítené azt a jogát, hogy levonja a gépjármű beszerzési költségét terhelő héát. Dánia – a héairányelv 176. cikke alapján – felfüggesztési rendelkezést alkalmaz a legfeljebb 3 tonna megengedett legnagyobb össztömegű könnyű tehergépjárművek beszerzési és üzemeltetési költségeit terhelő héa levonása tekintetében. Az a vállalkozás, amely az ilyen könnyű tehergépjárművet kizárólag üzleti célú használatra veteti nyilvántartásba, jogosult lesz a gépjármű beszerzési és üzemeltetési költségeit terhelő héa teljes levonására. A könnyű tehergépjárművet üzleti és személyes célú használatra egyaránt nyilvántartásba vetető vállalkozás azonban a beszerzési költségeket terhelő héa levonására nem jogosult, levonhatja viszont az üzemeltetési költségek teljes héáját. 
            
            
               A fentiek szerinti dán rendszerben a nyilvántartás úgy az adóalanyok, mint az adóhatóság számára bonyolult és költséges feladat lehet. Dánia ezért kérelmet nyújtott be, hogy a 2012/447/EU tanácsi végrehajtási határozattal, majd pedig az (EU) 2015/992 tanácsi végrehajtási határozattal korábban már engedélyezett eljárásnak megfelelő, egyszerűsített eljárást alkalmazhasson. 
            
            
               Az adóalanyok egy naptári éven belül legfeljebb 20 napra, 40 DKK összegű napi költség erejéig vehetnék igénybe a Dániában használt átalányrendszert. A napi 40 DKK összeg kizárólag a héát fedezné, és azt a hazai statisztikai adatok elemzése alapján a dán kormány állapította meg. Külön nemzeti jogszabályban rögzített, ehhez hasonló befizetésre lenne szükség a vállalati gépjármű feletti rendelkezésre kivetett jövedelemadó, valamint a gépjárműadóhoz kapcsolódó pótilleték fedezésére. Ha az adóalany az adott naptári évben több mint húsz napig használja a gépjárművet, akkor a felfüggesztési szabályok lennének alkalmazandók és az adóalany a gépjármű beszerzési költségeire vonatkozóan teljes egészében elveszítené az adólevonási jogot. 
            
            
               A dán hatóságok kifejlesztettek egy elektronikus rendszert, amelynek segítségével az adóalanyok az interneten keresztül intézhetik a napi átalányösszeg befizetését. A hatóságok szerint a rendszer egyszerűsíti az adóalanyok számviteli kötelezettségeit, valamint az adóhatóságok adóbeszedési és -kivetési feladatát.
            
            
               Az egyszerűsített eljárás igénybevétele opcionális. Az adóalanyok ennélfogva továbbra is nyilvántartásba vetethetik mind üzleti, mind magáncélú használatra könnyű tehergépjárműveiket, amennyiben helyzetüknek inkább az felel meg. 
            
            
               Az (EU) 2015/992 tanácsi végrehajtási határozat 3. cikkében előírtaknak megfelelően Dánia a meghosszabbítás iránti kérelemmel együtt jelentést nyújtott be az intézkedés felülvizsgálatáról. A dán hatóságok az egyszerűsített eljárás elmúlt évekbeli alkalmazása kapcsán igen kedvező tapasztalatokról számolnak be, és alapos indokokat tudnak felsorakoztatni amellett, hogy a továbbiakban is alkalmazásra kerüljön egy ilyen jellegű eljárás. Mivel a Bizottság az eltérő intézkedést az (EU) 2015/992 tanácsi végrehajtási határozat hatályvesztését (azaz 2017. december 31-ét) követően fogadja el, ez a javaslat nem hosszabbíthatja meg a korábbi intézkedést. 
            
            
               •Összhang a szabályozási terület jelenlegi rendelkezéseivel
            
            
               A héairányelv 176. cikke értelmében a Tanács megállapítja, milyen kiadások nem jogosítanak a héa levonására. Ennek megtörténtéig az irányelv felhatalmazza a tagállamokat az 1979. január 1-jén hatályban lévő korlátozások fenntartására. Emiatt számos „standstill” rendelkezés létezik, amely korlátozza a személygépkocsikkal kapcsolatos héalevonás jogát. 
            
            
               
                  A korábbi olyan kezdeményezések
                     4
                   ellenére, amelyekkel szabályokat kívántak megállapítani arra vonatkozóan, hogy mely kiadáskategóriák tartozhatnak a levonási jogra vonatkozó korlátozás hatálya alá, a szóban forgó eltérés mindaddig indokolt, amíg uniós szinten sor nem kerül az idevágó szabályok harmonizálására. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
         
         
            
               •Szubszidiaritás (nem kizárólagos hatáskör esetén) 
            
            
               Tekintettel a héairányelvnek a javaslat alapját képező rendelkezésére, a javaslat az Unió kizárólagos hatáskörébe tartozik, Ezért a szubszidiaritás elve nem alkalmazható.
            
            
               •Arányosság
            
            
               A javaslat megfelel az arányosság elvének a következők miatt: 
            
            
               A határozat engedélyt ad egy tagállam számára annak saját kérelme alapján, kötelezettséget tehát nem keletkeztet. 
            
            
               Tekintettel az eltérés alkalmazási körének korlátozott mivoltára, a különös intézkedés arányban áll a kitűzött céllal, vagyis a héakötelezettségek és -beszedés egyszerűsítésével, valamint az adócsalások visszaszorításával. 
            
            
               
            
            
               •A jogi aktus típusának megválasztása
            
            
               Javasolt aktus: tanácsi végrehajtási határozat.
            
            
               A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető. 
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Dánia által benyújtott kérelem képezi, és csak ezt a tagállamot érinti. 
               
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség. 
            
            
               •Hatásvizsgálat
            
            
               
                  A javaslat célja a héacsalás felszámolása és az adókivetésre vonatkozó eljárás egyszerűsítése, emiatt pedig kedvező hatással lehet a vállalkozásokra és a közigazgatásra. Dánia megfelelő intézkedésnek ítélte ezt a megoldást. Dánia benyújtotta a jelentést az intézkedés felülvizsgálatáról, amely szerint az egyszerűsített eljárás az elmúlt években igen jól működött, és alapos indokok szólnak amellett, hogy a továbbiakban is alkalmazásra kerüljön egy ilyen jellegű eljárás. 
               
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata. 
               
            
            
               5.EGYÉB ELEMEK
            
         
         
            
               
                  A javaslat hatályvesztésre vonatkozó rendelkezést tartalmaz; a határozat 2020. december 31-én automatikusan hatályát veszti.
               
               
                  Amennyiben Dánia az eltérést lehetővé tévő intézkedés 2020 utáni kiterjesztését venné fontolóra, legkésőbb 2020. március 31-ig meghosszabbítás iránti kérelmet és az intézkedés felülvizsgálatát is tartalmazó jelentést kell benyújtania a Bizottság számára. 
               
               
            
            
               2018/0027 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Dániának a közös hozzáadottértékadó-rendszerről szóló 2006/112/EK tanácsi irányelv 75. cikkétől eltérő különös intézkedés alkalmazására történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  5
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A Bizottságnál 2017. november 21-én iktatott levelében Dánia felhatalmazást kért arra, hogy a 2006/112/EK tanácsi irányelv 395. cikke (2) bekezdésének megfelelően az említett irányelv 75. cikkének az előzetesen felszámított hozzáadottérték-adó levonására vonatkozó jogot szabályozó rendelkezéseitől eltérő intézkedést alkalmazhasson.
            
            
               (2)A 2006/112/EK irányelv 395. cikke (2) bekezdése második albekezdésének megfelelően a Bizottság 2017. december 7-én és 2017. december 8-án kelt leveleiben továbbította a többi tagállamnak a Dánia által benyújtott kérelmet, és 2017. december 11-én kelt levelében értesítette Dániát arról, hogy birtokában van a kérelem elbírálásához szükségesnek ítélt valamennyi információnak.
            
            
               (3)Az eltérő intézkedés nélkül a dániai jogszabályok szerint abban az esetben, ha egy legfeljebb 3 tonna megengedett legnagyobb össztömegű könnyű tehergépjárművet a dán hatóságok kizárólag üzleti célú használatra vesznek nyilvántartásba, az adóalany jogosult a gépjármű beszerzési és üzemeltetési költségeit terhelő, előzetesen felszámított hozzáadottérték-adó teljes levonására. Amennyiben az ilyen gépjárművet a nyilvántartásba vételt követően magáncélokra használják, az adóalany elveszíti a gépjármű beszerzési költségeit terhelő hozzáadottérték-adó levonásához való jogát. 
            
            
               (4)E rendszer következményeinek enyhítése érdekében Dánia engedély iránti kérelmet nyújtott be arra vonatkozóan, hogy a 2006/112/EK tanácsi irányelv 75. cikkétől eltérő különös intézkedést alkalmazhasson. Az eltérést a 2012/447/EU tanácsi végrehajtási határozat
                  6
               , majd a 2015. június 19-i (EU) 2015/992 tanácsi végrehajtási határozat
                  7
                engedélyezte. Ez utóbbi tanácsi végrehajtási határozat 2017. december 31-én hatályát vesztette. 
            
            
               (5)Az intézkedés lehetővé tenné, hogy a gépjárművet kizárólag üzleti célokra nyilvántartásba vetető adóalanyok az üzletin kívül más célokra is használhassák a gépjárművet, és ne veszítsék el az annak beszerzési költségeit terhelő hozzáadottérték-adó levonására vonatkozó jogukat, hanem a vélelmezett használat adóalapját a 2006/112/EK tanácsi irányelv 75. cikke szerint napi átalány alapulvételével állapíthassák meg. 
            
            
               (6)Az egyszerűsített számítási módszert mindazonáltal naptári évenkénti 20 napos nem üzleti célú használatra kell korlátozni, míg a fizetendő hozzáadottérték-adó átalányösszegét napi 40 DKK-ban kell rögzíteni a nem üzleti célú használat minden egyes napjára. Ezt az összeget a dán kormány határozta meg hazai statisztikák elemzése alapján.
            
            
               (7)Ez a legfeljebb a 3 tonna megengedett legnagyobb össztömegű könnyű tehergépjárművekre alkalmazandó intézkedés egyszerűsítené az üzleti célú használatra nyilvántartásba vett gépjárművüket esetenként nem üzleti célokra használó adóalanyok hozzáadottértékadó-kötelezettségeit. Mindamellett az adóalany továbbra is dönthetne úgy, hogy a könnyű tehergépjárművet üzleti és magáncélú használatra egyaránt nyilvántartásba veteti. Ebben az esetben az adóalany elveszítené a gépjármű beszerzését terhelő hozzáadottérték-adó levonásához való jogát, ugyanakkor nem lenne köteles megfizetni a gépjármű magáncélú használatát terhelő napidíjat.
            
            
               (8)Egy olyan intézkedés engedélyezése, amelynek értelmében az üzleti célú használatra nyilvántartásba vett gépjárművet esetenként nem üzleti célokra is használó adóalanyt nem fosztják meg a szóban forgó gépjármű előzetesen felszámított hozzáadottérték-adójának teljes levonására vonatkozó jogától, összeegyeztethető a 2006/112/EK tanácsi irányelvben meghatározott, az adólevonásra vonatkozó általános szabályokkal. 
            
         
         
            
               (9)Az engedély érvényessége korlátozott időtartamra szólhat. 
            
            
               (10)Amennyiben Dánia az eltérő intézkedés időbeli hatályának 2020-on túli meghosszabbítását kérelmezi, legkésőbb 2020. március 31-ig jelentést és meghosszabbítás iránti kérelmet kell benyújtania a Bizottsághoz.
            
            
               (11)Megállapítható, hogy az eltérés a végső fogyasztói szinten beszedett héabevétel teljes összegét csupán elhanyagolható mértékben befolyásolná, és nem lesz kedvezőtlen hatással az Unió hozzáadottérték-adóból származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK tanácsi irányelv 75. cikkétől eltérve, ha az adóalany kizárólagosan üzleti célú használatra nyilvántartásba vett könnyű tehergépjárművét magáncélokra, alkalmazottai céljaira vagy általánosságban véve az üzleti céloktól eltérő célokra használja, Dánia jogosult az ilyen használat minden napjára átalány szerint megállapítani az adóalapot.
            
            
               Az első bekezdésben említett napi átalánydíj összege 40 DKK. 
            
            
               2. cikk
            
            
               Az 1. cikkben említett intézkedés kizárólag a legfeljebb 3 tonna megengedett legnagyobb össztömegű könnyű tehergépjárművekre alkalmazandó. 
            
            
               Ez az intézkedés nem alkalmazandó, ha a magáncélú használat naptári évenként meghaladja a húsz napot.
            
            
               3. cikk
            
            
               Ez a határozat a róla szóló értesítés napján lép hatályba.
            
            
               Ez a határozat 2020. december 31-én hatályát veszti.
            
            
               Az e határozatban foglalt intézkedés hatályának meghosszabbítása iránti bármely kérelmet 2020. március 31-ig kell benyújtani a Bizottság számára, és a kérelemmel együtt az intézkedés felülvizsgálatát is tartalmazó jelentést is be kell nyújtani. 
            
            
               4. cikk
            
            
               Ennek a határozatnak a Dán Királyság a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 159., 2015.6.25., 66. o.
               
               
                  
                     (2)
                  
                        HL L 202., 2012.7.28., 24. o.
               
               
                  
                     (3)
                  
                        HL L 159., 2015.6.25., 66. o. 
               
               
                  
                     (4)
                  
                        COM(2004) 728 végleges – Javaslat: A Tanács irányelve a hozzáadottértékadó-kötelezettségek egyszerűsítése végett a 77/388/EGK irányelv megváltoztatásáról (HL C 24., 2005.1.29., 10. o.), visszavonására 2014. május 21-én került sor (HL L 153., 2014.5.21., 3. o.). 
               
               
                  
                     (5)
                  
                        HL L 347., 2006.12.11., 1. o.
               
               
                  
                     (6)
                  
                        HL L 202., 2012.7.28., 24. o.
               
               
                  
                     (7)
                  
                        HL L 159., 2015.6.25., 66. o.